Morten og Kasper Fruensgaard fra Lindholm Bokseklub har skrevet kontrakter med sjællandsk boksepromotor.

Det er promotor og manager, Robert Larsen, der i forvejen har kontrakter med letvægteren Tommi Schmidt og mellemvægteren Kasper Iversen, har nu sikret sig de to tungeste danske mestre, de 25-årige tvillinger Morten og Kasper Fruensgaard fra Lindholm Bokseklub, det skriver ekstrabladet.dk. - Et par spændende fyre, som nu har lagt amatørkarrieren bag sig for at afprøve talentet med nøgen overkrop. Og de har begge så meget potentiale, at jeg er overbevist om at det vil få gode oplevelser som professionelle, siger Robert Larsen til ekstrabladet.dk. Det nordjyske tvillingepar begyndte at bokse, da de var 12 år gamle, men har begge holdt pause, for at koncentrere sig om deres uddannelser. Nu er de altså begge tilbage og bliver professionelle. Ved de danske mesterskaber i år blev Morten Fruensgaard dansk mester i sværvægt, mens Kasper Fruensgaard sikrede sig titlen som dansk mester i supersværvægt.